Dubbele tragedie tref Anene Booysen se familie | Maroela Media
Die Cape Argus het Vrydag berig haar pa, Klaasie Speelman, se liggaam is met veelvoudige steekwonde op 'n ashoop aangetref.
Kol. Tembinkosi Kinana, 'n polisiewoordvoerder van die Wes-Kaap, het bevestig Speelman Is Dinsdagaand by sy huis aangeval deur 'n man, wat naby Speelman woon. Dié man het glo van hom geld geëis. "Speelman was saam met sy vriendin in sy plakkershut in Bredasdorp en het na bewering vir die man R10 aangebied," het Kinana gesê.
Die man wou glo meer geld gehad het, en het Speelman met 'n mes aangeval toe hy nie meer geld vir hom kon gee nie. Speelman se vriendin het gaan wegkruip en het Woensdag die voorval by die polisie aangemeld. Die aanvaller is intussen in hegtenis geneem en gaan binnekort in die Bredasdorp-landdroshof verskyn op 'n aanklag van moord.
Die koerant berig ook dat Anene se pleegma, Corlia Olivier, dieselfde dag as wat Speelman vermoor is, in die hospitaal opgeneem is. Olivier is met kanker gediagnoseer. Volgens Elsabie Sheldon, Olivier se suster, is sy baie siek, en verwag die familie die ergste.
Anene se moordenaar, Johannes Kana, is verlede jaar in November tot twee keer lewenslank gevonnis nadat hy skuldig bevind is aan haar verkragting en moord. Lees meer hier.